b"\n_START_ARTICLE_\nL\xc3\xb8derup Kirke\n_START_PARAGRAPH_\nL\xc3\xb8derup Kirke (svensk L\xc3\xb6derups kyrka) i det syd\xc3\xb8stlige Sk\xc3\xa5ne blev bygget i 1100-tallet. I 1860'erne blev kirken ombygget. Det romanske kor og den romanske apsis blev nedrevet. Kirkeskibet fra 1100-tallet blev bevaret. Kirken blev restaureret i 1929._NEWLINE_D\xc3\xb8befonten fra cirka 1160 er udf\xc3\xb8rt i sandsten og till\xc3\xa6gges Trydemesteren. Pr\xc3\xa6dikestolen er udf\xc3\xb8rt af Jacob Kremberg i 1604. Jacob Kremberg havde v\xc3\xa6rksted i Lund, og har udf\xc3\xb8rt flere kirkeudsmykninger under Christian IV, hvis monogram ses p\xc3\xa5 baldakinen. Monogrammet flankeres af hans og dronning Anna Catharinas v\xc3\xa5ben. Det tidligere alterbillede fra 1600 blev flyttet til kirkens sydlige del. Den nuv\xc3\xa6rende altertavle er udf\xc3\xb8rt af Carl Bloch i 1878.\n_START_SECTION_\nHistorie\n_START_PARAGRAPH_\nDa Lund Domkirke var fuldf\xc3\xb8rt i midten af 1100-tallet, fik \xc3\xa6rkebiskoppen interesse for omr\xc3\xa5det i det syd\xc3\xb8stlige Sk\xc3\xa5ne. Hans interesse var is\xc3\xa6r fokuseret p\xc3\xa5 Bornholm og den store handel i det sydlige Sk\xc3\xa5ne. Som beskyttelse mod \xc3\x98sters\xc3\xb8ens s\xc3\xb8r\xc3\xb8vere opf\xc3\xb8rtes nu en r\xc3\xa6kke kirker p\xc3\xa5 Sk\xc3\xa5nes sydkyst. Kirkerne har ofte f\xc3\xa5et brede t\xc3\xa5rne mod vest, og adgangen til t\xc3\xa5rnene var smalle, hvorfor det formodes, at t\xc3\xa5rnene har fungeret som forsvarst\xc3\xa5rne. Kirkens nuv\xc3\xa6rende fritst\xc3\xa5ende kastel blev opf\xc3\xb8rt i 1400-tallet. Kastellet er opf\xc3\xb8rt nord\xc3\xb8st for kirken."